SMD จับมือ “รพ.รัฐ” ตั้งตู้ขาย “เอทีเค” 50 เครื่อง หนุนรายได้ปี 65 แตะเป้า 1.8 พันลบ.
SMD เร่งติดตั้งเครื่องขาย ATK ในโรงพยาบาลรัฐ วางเป้า 50 เครื่องภายในมี.ค.นี้ คาดผลักดันรายได้ปี 65 โตตามเป้า 1.8 พันลบ.
SMD เร่งติดตั้งเครื่องขาย ATK ในโรงพยาบาลรัฐ วางเป้า 50 เครื่องภายในมี.ค.นี้ คาดผลักดันรายได้ปี 65 โตตามเป้า 1.8 พันลบ.
9 ก.พ. 2565

นายวิโรจน์ วสุศุทธิกุลกานต์ ประธานเจ้าหน้าที่บริหาร บริษัท เซนต์เมด จำกัด (มหาชน) หรือ SMD เปิดเผยว่า บริษัทอยู่ระหว่างการดำเนินการติดตั้งตู้จำหน่ายชุดตรวจคัดกรองโควิด-19 แบบเร่งด่วน หรือ ATK แบบอัตโนมัติ (Vending Machine) ภายในโรงพยาบาลรัฐ เพราะท่ามกลางสถานการณ์การแพร่ระบาดโควิด-19 ที่ยังไม่คลี่คลาย หลายๆ โรงพยาบาลรัฐ ได้ออกนโยบายให้ญาติผู้ป่วยต้องตรวจ ATK ก่อนเยี่ยมผู้ป่วย ซึ่งจะทำให้ผู้ป่วย รวมถึงเจ้าหน้าที่โรงพยาบาลลดความเสี่ยงในการติดเชื้อโควิด-19 ได้มากยิ่งขึ้น
อย่างไรก็ตาม จากนโยบายดังกล่าวส่งผลให้บริษัทได้มีแนวคิดในการติดตั้งตู้จำหน่าย ATK แบบอัตโนมัติ เพราะในปัจจุบันตู้ Vending Machine ได้รับความนิยมเป็นอย่างมาก ผู้บริโภคคุ้นเคยและเคยชินกับการซื้อสินค้าจากตู้อัตโนมัติมากขึ้น และสามารถซื้อได้ตลอด 24 ชั่วโมง ซึ่งจะทำให้ญาติผู้ป่วยได้รับความสะดวก รวดเร็ว และประหยัดค่าใช้จ่าย ในราคาเพียง 50 บาทต่อชิ้น ซึ่งเมื่อเทียบกับการต้องตรวจคัดกรอง ATK ที่โรงพยาบาล หรือคลินิกตรวจ อาจจะมีค่าใช้จ่ายแพงระดับหนึ่ง ถือเป็นการลดภาระค่าใช้จ่ายของญาติผู้ป่วย และถือเป็นการช่วยคัดกรองเบื้องต้นก่อนเข้าเยี่ยม เพื่อลดความเสี่ยงในการแพร่เชื้ออีกทางหนึ่ง
โดยบริษัทตั้งเป้าติดตั้งตู้จำหน่าย ATK อัตโนมัติ (Vending Machine) ตามโรงพยาบาลต่างๆ จำนวน 50 ตู้ภายในเดือน มี.ค.นี้ ซึ่งภายในตู้จำหน่ายอัตโนมัติสามารถจำหน่าย ATK ได้ 600 อันต่อตู้ต่อวัน หรือต่อการเติมสินค้า 1 ครั้ง โดยบริษัทคาดว่าจะสามารถจำหน่ายได้ 30,000 อันต่อวัน และคาดว่าจะมีรายได้จากช่องทางการจำหน่ายผ่านตู้จำหน่ายอัตโนมัติ เข้ามาราว 45 ล้านบาทต่อเดือนหลังติดตั้งแล้วเสร็จเต็มจำนวน 50 เครื่อง ซึ่งจะช่วยสนับสนุนให้เป้าหมายรายได้ปี 65 แตะ 1,800 ล้านบาท ตามเป้า